1Uvod

Komisija je 16. marca 2016 sprejela prvo poročilo o premestitvi in preselitvi, ki povzema ugotovljene težave in izkušnje, pridobljene v prvih mesecih izvajanja programov za premestitev in preselitev, ter daje priporočila in predlaga ukrepe na kratek rok za izboljšanje izvajanja teh programov.

Od 16. marca 2016 je v Grčijo prispelo 9 928 oseb. Zaradi zaprtja meje med Grčijo in nekdanjo jugoslovansko republiko Makedonijo je v Grčiji obtičalo od 50 000 do 56 000 oseb. Po prvih ocenah urada UNHCR ima od 65 % do 70 % teh oseb državljanstvo ene od držav, katerih državljani so upravičeni do premestitve. Prav tako smo v Italiji priča sezonskim nihanjem migracijskih tokov, ki se ponovno povečujejo. Od sredine marca je tako v Italijo prispelo več kot 8 564 migrantov.

Evropska unija in Turčija sta se 18. marca 2016 dogovorili o ukrepih, ki jih je treba sprejeti za zaustavitev nedovoljenih migracij iz Turčije v EU, ter o vrsti akcijskih točk. V izjavi EU in Turčije je predvideno, da bo Turčija lahko ponovno sprejela vse osebe, ki so po 20. marcu na nedovoljen način prispele v Grčijo, določena pa je tudi podlaga za mehanizem 1 : 1, v skladu s katerim bo za vsakega Sirca, vrnjenega v Turčijo z grških otokov, iz Turčije preseljen drug Sirec.

Na splošno je napredek od prvega poročila o premestitvi in preselitvi nezadovoljiv. V zvezi s premestitvijo je Komisija določila cilj, da je treba do drugega poročila premestiti vsaj 6 000 oseb. Ta cilj ni bil dosežen. V obdobju poročanja je bilo dodatno premeščenih le 208 oseb, za izvedbo premestitev pa si je prizadevalo le nekaj držav članic in pridruženih držav. Izvajanje obveznosti glede premestitve tako ostaja prednostna naloga, da bi se ublažil pritisk na Grčijo in Italijo.

Kar zadeva preselitev, je bilo do zdaj preseljenih le 5 677 od dogovorjenih 22 504 oseb. V kratkem času od 4. aprila naprej, ko se je začel uporabljati dogovor iz izjave EU in Turčije, je bilo iz Turčije v EU v okviru mehanizma 1 : 1 preseljenih 79 oseb. Zaradi tega mehanizma sta pospešitev preselitev in povečanje prizadevanj na tem področju postala še pomembnejša.

Drugo poročilo o premestitvi in preselitvi zagotavlja posodobljeno stanje in ocenjuje ukrepe, sprejete med 16. marcem in 11. aprilom 2016 (obdobje poročanja) za izpolnitev priporočil glede pospešitve izvajanja programov za premestitev in preselitev. Komisija bo še naprej vsak mesec poročala o izvajanju zavez na področju premestitve in preselitve.

2Premestitev

2.1Ukrepi držav članic premestitve

Od 16. marca do 11. aprila je bilo dodatno premeščenih le 208 oseb, in sicer 46 iz Grčije (v Estonijo ter na Portugalsko in Finsko) in 162 iz Italije (na Portugalsko in Finsko ter v Francijo in Romunijo), s čimer je skupno število premeščenih oseb doseglo 1 145 (615 iz Grčije in 530 iz Italije).

Do 16. aprila se načrtuje premestitev 42 oseb iz Grčije na Finsko ter v Latvijo, Romunijo in Bolgarijo ter 42 oseb iz Italije v Romunijo in na Finsko. Irska, Estonija, Luksemburg in Češka so nedavno sprejeli zahteve Grčije za premestitev, tako da bodo v kratkem organizirani leti za predajo. Francija, Nizozemska in Portugalska prav tako obravnavajo veliko število zahtev Grčije za premestitev, pri čemer bodo predaje predvidoma izvedene do konca aprila.